## El Consell valida la contractació d’emergència del transport escolar per a l’alumnat i personal de l’IES Berenguer Dalmau de Catarroja

*** L’actuació, l’import de la qual ascendix a 327.360 euros, ha sigut adjudicada a les empreses Franjen SL i Autobuses Vialco SL
* En total s’han destinat fins al moment 2.691.657 euros mitjançant la fase I, II, III i IV dels contractes d’emergència de transport escolar**

El Consell ha validat la contractació d’emergència del servici de transport escolar en l’Institut d’Ensenyança Secundària Berenguer Dalmau de Catarroja, afectat per la riuada del passat 29 d’octubre, i els danys del qual impossibiliten reprendre l’activitat docent en les seues instal·lacions.

La Conselleria d’Educació, Cultura, Universitats i Ocupació, a través de la Direcció General de Centres Docents, ha destinat un pressupost de 327.360 euros per a garantir l’escolarització de l’alumnat, fent possible el trasllat tant d’estudiants afectats com del personal docent i no docent que s’ha vist desplaçat del seu centre escolar a conseqüència del temporal.

L’IES Berenguer Dalmau de Catarroja va ser un dels centres més afectats per la riuada i donada la seua elevada matrícula, amb més de 1.600 alumnes, ha calgut reubicar el seu alumnat en tres centres.

En concret, este contracte pertany a la fase IV de les actuacions efectuades per a garantir el trasllat dels 373 escolars afectats de 1r i 2n d’ESO de l’IES Berenguer Dalmau i 9 docents desplaçats al CEIP Núm. 4 de Picassent a través de 8 autobusos.

El trasllat del centre es completarà amb la quinta fase de contractes d’emergència de transport escolar, per a l’alumnat de 3r i 4t d’ESO i de Batxillerat desplaçats al CEIP Maestro Serrano-María Moliner de Mislata.

La contractació ha sigut adjudicada a les empreses Franjen SL i Autobuses Vialco SL i té un termini previst d’execució fins al 18 de juny de 2025.

Esta és la quarta contractació d’emergència de transport escolar des de la Direcció General de Centres Docents per a l’alumnat afectat per la riuada que ha hagut de desplaçar-se de centre, amb una inversió total de 2.691.657 euros.

Fecha: 04/03/2025